|  |
| --- |
| Til Indenrigs- og Boligministeriet  E-mail: [im@im.dk](mailto:im@im.dk),  cc.: [jni@im.dk](mailto:jni@im.dk)  Sagsnummer 2021-2388 |

# Danske Handicaporganisationers (DH’s) høringssvar til forslag til lov om ændring af byggeloven

DH har modtaget forslag til lov om ændring af byggeloven i høring. DH takker for muligheden for at komme med bemærkninger. Vi har følgende bemærkninger:

Det fremgår af lovforslaget s. 3, at man med ændringerne ønsker, at alle 9 krav i ”*Den frivillige bæredygtighedsklasse skal udmøntes i bygningsreglementet*”. De fem krav er allerede hjemlet i byggeloven, og med forslaget ønskes derfor at indføre hjemmel til de resterende 4 krav ”*Den frivillige bæredygtighedsklasse udgør et lettilgængeligt og ensartet grundlag at opføre bæredygtigt byggeri efter* ”.

Om ”den frivillige bæredygtighedsklasse” skriver Bolig- og Planstyrelsen:

*Målsætningen med bæredygtighedsklassen er at favne de tre dimensioner i bæredygtigt*

*byggeri: Den miljø- og klimamæssige kvalitet, Den sociale kvalitet og den økonomiske kvalitet.* <https://baeredygtighedsklasse.dk/1-Formaalet-med-klassen/Formaalet-med-baeredygtighedsklassen#forord-ved-boligministeren>

Lovforslaget tager dermed udgangspunkt i den frivillige bæredygtighedsklasse, der ud over den klimamæssige og økonomiske dimension, også indeholder en *social dimension*. Lovforslaget har dog udelukkende fokus på klima og resurser samt på økonomisk bæredygtighed.

**DH mener**, at det er vigtigt at have fokus på klima, resurser og økonomisk bæredygtighed. DH er samtidig ærgerlig over, at den sociale dimension er helt fraværende.

**DH foreslår**, at der i loven også medtages den sociale dimension af bæredygtigt byggeri.

Den sociale dimension i bæredygtighedsdagsordenen bør tænkes ind

CONCITO har med støtte fra RealDania udarbejdet et fremsynsnotat om social bæredygtighed:

[2020.10.06 Fremsynsnotat om social bæredygtighed.pdf (concito.dk)](https://www.concito.dk/sites/concito.dk/files/media/document/2020.10.06%20Fremsynsnotat%20om%20social%20b%C3%A6redygtighed.pdf)

Notatet udkom i oktober 2020. Her fremgår det af indledningen:

*Bæredygtighed omfatter normalt tre faktorer, den miljømæssige, den økonomiske og den sociale bæredygtighed. Vurderingen af bæredygtighed inden for byggeri har længe kun haft fokus på en begrænset del af den miljømæssige bæredygtighed, især at opnå lavt energiforbrug i driften og undgå farlige stoffer i byggematerialerne. For øjeblikket er der en positiv tendens til at fokusere bredere på bæredygtighed i hele byggeriets livscyklus, især med fokus på byggematerialernes klimaaftryk. Dette skift kan ses i lyset af Danmarks mål om at reducere sine drivhusgasudledninger med 70 % i 2030 og det langsigtede mål om klimaneutralitet i 2050.*

*Tiden er nu kommet til også at sætte større fokus på den sociale bæredygtighed i den grønne omstilling af byggeriet.*

**DH mener**, at når fokus i så udstrakt grad er på den klimamæssige og økonomiske bæredygtighed, glemmes et helt nødvendigt fokus på den sociale dimension.

**DH mener**, at en af udfordringerne med den sociale dimension er, at den ikke er så let at måle på, som de øvrige bæredygtighedsmål. Der mangler en definition af, hvad vi taler om, når vi taler social bæredygtighed i byggeriet. Når der ikke er en definition, er det svært at måle på, om byggeriet er tilstrækkeligt socialt bæredygtigt. Det bliver de mål, der kan måles, og som man bliver vurderet på, der får fokus.

**DH mener**, at der ikke er tvivl om, at et øget fokus på social bæredygtighed i byggeriet vil fremtidssikre byggeriet i endnu højere grad end i dag. Måske især, når det gælder mennesker med handicap, som derfor sandsynligvis i højere grad vil kunne benytte sig af diverse byggeri, end tilfældet er i dag, hvis den sociale bæredygtighed indtænkes.

**DH foreslår**, at Indenrigs- og Boligministeriet igangsætter en proces med at definere social bæredygtighed i byggeriet, og herefter opstiller mål for, hvordan vi opnår et mere socialt bæredygtigt byggeri i Danmark.

Med venlig hilsen

Sif Holst

*Næstformand*